Diari Oficial de la Generalitat Valenciana


Sumari del DOGV 2276, del 27-05-1994 (1994/831549)

ORDRE d'11 de maig de 1994 de la Conselleria de Cultura, per la qual es convoca la concessió de subvencions a confederacions i federacions d'estudiants de la Comunitat Valenciana per a 1994.
----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/05/11/(3)/dof/vci/html**

### Dades del document

Número de DOGV
:   2276

Data del DOGV
:   27-05-1994

Secció del DOGV
:   DISPOSICIONS GENERALS

Número del document
:   1994/831549


Data del document
:   11-05-1994

Organisme emissor
:   Conselleria de Cultura

Tipus de document
:   Ordre

ORDRE d'11 de maig de 1994 de la Conselleria de Cultura, per la qual es convoca la concessió de subvencions a confederacions i federacions d'estudiants de la Comunitat Valenciana per a 1994. [94/3259]  
El Pla Valencià de la Joventut assenyala entre els objectius de l'Institut Valencià de la Joventut per a la promoció de la participació dels jóvens, el suport econòmic a la realització de les iniciatives i els projectes de l'associacionisme estudiantil no universitari de la Comunitat Valenciana.  
Fent ús de les facultats que em confereix l'article 35 de la Llei 5/1983 de la Generalitat Valenciana, de 30 de desembre, de Govern Valencià,  
ORDENE:  
Primer  
Que es faça pública la convocatòria per a la concessió de subvencions a confederacions i federacions d'estudiants de la Comunitat Valenciana, que es regirà per les bases que figuren com a annex I d'aquesta ordre.  
Segon  
L'import global màxim de les ajudes que es concediran serà de quatre milions de pessetes (4.000.000 PTA), a càrrec del capítol IV de la línia de subvenció 402/000/94 del pressupost de despeses de l'Institut Valencià de la Joventut per 1994.  
DISPOSICIONS FINALS   
Primera  
Es faculta el director general de l'Institut Valencià de la Joventut perquè dicte les normes complementàries que calga per tal de dur a terme el que disposa aquesta ordre.   
Segona  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-s'hi un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de la data de publicació d'aquesta ordre en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la consellera de Cultura, segons el que disposa l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 11 de maig de 1994  
   
La consellera de Cultura,  
PILAR PEDRAZA MARTÍNEZ  
ANNEX I  
Bases de la convocatòria  
Primera. Beneficiaris  
Podran sol·licitar subvencions les confederacions i les federacions d'estudiants que figuren inscrites en el Cens de Federacions i Confederacions d'Alumnes no Universitaris de la Comunitat Valenciana i que agrupen un mínim de 15 associacions d'alumnes en 10 localitats d'almenys 2 províncies de la Comunitat Valenciana.  
Segona. Programes  
Les subvencions tindran com a finalitat potenciar l'associacionisme dels estudiants, mitjançant ajudes a les actuacions i les activitats següents:  
a) Conferències, jornades i congressos per al debat de qüestions educatives.  
b) Activitats que impliquen una col·laboració amb el projecte educatiu dels centres.  
c) Activitats relacionades amb la participació dels estudiants en els consells escolars i en altres òrgans col·legiats en els quals tinguen alguna representació.  
d) Activitats recreatives i culturals.  
e) Publicacions.  
f) Creació de noves associacions d'estudiants.  
g) Activitats adreçades al foment de la inserció sociolaboral dels estudiants.  
h) Activitats de formació interna.  
i) Activitats i serveis d'informació, documentació i assessorament.  
Tercera. Sol·licituds  
1. Les sol·licituds es presentaran en imprés normalitzat, que serà facilitat per les direccions territorials de Cultura. La sol·licitud haurà d'anar acompanyada de la documentació següent:  
- Projecte d'activitats, que haurà d'incloure les característiques tècniques que n'acrediten la realització: objectius, personal responsable, infraestructures, periodització i descripció de les activitats, llocs on celebrar-les, característiques dels beneficiaris i pressupost en què s'especifique l'aportació de l'entitat i la dels participants.  
- Memòria de les activitats desplegades durant 1993, excepte les entitats que van ser subvencionades per l'IVAJ durant l'any passat.  
- Fotocòpia del DNI del/la president/a de l'entitat.  
- Fotocòpia de la fitxa d'obertura del compte corrent o llibreta d'estalvis on es sol·licite l'ingrés de la subvenció.  
- Compte de resultats de 1993 i pressupost per a 1994.  
2. Les entitats sol·licitants podran presentar la sol·licitud i tota la documentació requerida a les direccions territorials de Cultura; als centres d'Informació de l'Oficina d'Informació, Iniciatives i Reclamacions de la Generalitat Valenciana; o bé per qualsevol dels mitjans establerts en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
Quarta. Puntuació  
Per a la concessió de subvencions seran tinguts en compte els criteris següents:  
a) Nombre de consellers en el Consell Escolar Valencià:  
- D'1 a 3 consellers: 1 punt  
- De 3 a 6 consellers: 3 punts  
b) Nombre d'associacions federades o confederades:  
- Fins a 10 associacions: 1 punt  
- D'11 a 30 associacions: 2 punts  
- De 31 a 50 associacions: 4 punts  
- De 51 a 70 associacions: 5 punts  
- De 71 a 80 associacions: 6 punts   
- Més de 80 associacions: 10 punts  
c) Valoració del projecte d'activitats per a 1994, fins a 5 punts.  
d) Valoració de les publicacions realitzades des de l'1 de gener de 1993, fins a 3 punts.  
e) Nombre de consells de joventut dels quals són membres les associacions de la federació:  
- d'1 a 3 consells: 1 punt   
- de 3 a 6 consells: 2 punts  
- més de 6 consells: 3 punts  
f) Nombre de consellers escolars en centres d'ensenyament mitjà i de formació professional.   
- d'1 a 10 consellers: 1 punt   
- de 10 a 30 consellers: 2 punts  
- de 31 a 50 consellers: 4 punts  
- més de 50 consellers:15 punts  
g) Valoració del grau d'utilització del valencià en les publicacions, fins a 5 punts.  
Cinquena. Termini de presentació de sol·licituds  
El termini de presentació de sol·licituds serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.  
Sisena. Comissió d'avaluació  
Correspondrà al director general de l'Institut Valencià de la Joventut la resolució d'aquesta convocatòria, a proposta d'una comissió d'avaluació integrada per:  
- El secretari tècnic de l'Institut Valencià de la Joventut.  
- 2 tècnics de l'Institut Valencià de la Joventut designats pel director general.  
- 3 representants del Consell de la Joventut de la Comunitat Valenciana.  
Setena. Termini de resolució de la convocatòria  
La resolució d'aquesta convocatòria es realitzarà en el termini màxim de tres mesos comptadors a partir de l'acabament del termini de presentació de sol·licituds. Si no recau resolució expressa dins d'aquests termini, s'entendran com a desestimades les sol·licituds, sense perjudici del que dispose la resolució que es dicte posteriorment.  
Vuitena. Justificació i pagament   
Les entitats a les quals els haja estat concedida subvenció la rebran sempre que acomplesquen les instruccions que estiguen determinades en la resolució d'adjudicació. La documentació per a la justificació es presentarà abans del 15 de novembre de 1994. En el moment de l'adjudicació es podrà avançar fins al 40% de l'import de la subvenció concedida.  
Si no s'efectua la justificació, es perdrà la subvenció, i se n'haurà de reintegrar l'avançament.  
Novena. Obligacions dels beneficiaris  
Les federacions i les confederacions beneficiàries rebran l'import total de la subvenció quan justifiquen l'aplicació de la totalitat dels fons concedits d'acord amb el programa presentat, i complesquen les obligacions següents:   
a) Comunicar les modificacions que es produesquen durant el desplegament del programa subvencionat.  
b) Presentar declaració de les subvencions rebudes d'altres entitats.  
c) Admetre la presència d'avaluadors nomenats per l'Institut Valencià de la Joventut.  
d) Fer constar, en tot el material imprés que s'utilitze en les activitats corresponents als programes subvencionats, la col·laboració de l'Institut Valencià de la Joventut.  
e) Justificar la subvenció rebuda, en la forma que es determine en la resolució d'adjudicació, abans de l'1 de novembre de 1994.  
f) Acreditar, en la forma que determine la Conselleria d'Economia i Hisenda, que l'entitat es troba al corrent de les seues obligacions tributàries i davant de la Seguretat Social.  
g) Dur una comptabilitat constituïda pel diari general d'operacions, el balanç i el compte de resultats de l'exercici subvencionat.  
L'Institut Valencià de la Joventut podrà anul·lar, totalment o parcialment, la subvenció atorgada quan l'activitat no s'haja realitzat d'acord amb el programa que fou objecte de subvenció, o quan la subvenció rebuda no estiga justificada segons el que disposen aquestes bases i la resolució d'adjudicació.


Còpia Permalink ELI